**РЕПУБЛИКА СРПСКА**

**МИНИСТАРСТВО ПРИВРЕДЕ И ПРЕДУЗЕТНИШТВА**

**ПРАВИЛНИК**

**О ПОСТУПКУ ДОДЈЕЛЕ ПОДСТИЦАЈА**

**ЗА ПОВЕЋАЊЕ ПЛАТЕ РАДНИКА**

**Бања Лука, децембар 2022. године**

На основу члана 14. Закона о подстицајима у привреди Републике Српске („Службени гласник Републике Српске“, бр. 52/19, 78/20, 37/22 и 56/22) и члана 76. став 2. Закона о републичкој управи („Службени гласник Републике Српске“, број 115/18, 111/21, 15/22 и 56/22), министар привреде и предузетништва доноси

**ПРАВИЛНИК**

**О ПОСТУПКУ ДОДЈЕЛЕ ПОДСТИЦАЈА**

**ЗА ПОВЕЋАЊЕ ПЛАТЕ РАДНИКА**

Члан 1.

Овим правилником прописују се садржај, облик и начин подношења захтјева за подстицај за повећање плате радника, начин обрачуна подстицаја, као и друга питања од значаја за поступак остваривања права на подстицаје.

Члан 2.

(1) Подстицај за повећање плата радника (у даљем тексту: подстицај) могу остварити привредни субјекти који су регистровани најкасније до првог децембра календарске године која претходи обрачунском периоду и испуњавају опште и посебне услове из Закона о подстицајима у привреди Републике Српске (у даљем тексту: Закон).

(2) Привредни субјект остварује право на подстицај за раднике који су без прекида пријављени у Јединствени систем регистрације, контроле и наплате доприноса најкасније до првог децембра календарске године која претходи периоду за који се подноси захтјев за подстицај, па до одређеног мјесеца у обрачунском периоду за који се подноси захтјев за подстицај (у даљем тексту: Захтјев).

(3) Општи услов у вези са уредно поднесеним пореским пријавама подразумијева да су пореске пријаве достављене надлежној организационој јединици Пореске управе Републике Српске на обрасцима и у роковима утврђеним у прописима којима се уређује обавеза плаћања одређене врсте пореске обавезе.

(4) Посебни услов у вези са вишим износом плате подразумијева да је раднику, од момента повећања плате, исплаћена виша плата и више плаћени доприноси за један или више мјесеци обрачунског периода у односу на доприносе исплаћене за почетни износ плате.

(5) У случају да су, због промјене збирне стопе доприноса или одређених олакшица за пословање привредних субјеката у потешкоћама, уплаћени доприноси за почетни износ плате нижи од доприноса који се измирују за важећу најнижу плату, при обрачуну подстицаја примјењује се износ доприноса који се плаћа за важећу најнижу плату.

Члан 3.

Ако раднику престане радни однос, привредни субјект има право на подстицај за мјесеце обрачунског периода у којима је тај радник био у радном односу и у којима је исплаћена виша плата у односу на почетни износ плате.

Члан 4.

1. Привредни субјекти не могу бити корисници подстицаја за раднике у мјесецима обрачунског периода када остварују право на поврат дијела или свих плаћених доприноса, на основу закона којим се уређује запошљавање инвалида, породиљско одсуство, привремена спријеченост за рад, као и на основу других посебних прописа и докумената.

(2) Министарство привреде и предузетништва (у даљем тексту: Министарство) и Пореска управа Републике Српске, по службеној дужности, провјеравају услове из става 1. овог члана.

(3) Када радник промијени пребивалиште из једног ентитета у други ентитет, односно пребивалиште у Брчко Дистрикту БиХ, висина подстицаја утврђује се на основу разлике у висини плаћених доприноса према врсти доприноса који се плаћају према Републици Српској између повећане плате и почетног износа плате.

Члан 5.

(1) Привредни субјект подношењем Захтјева иницира покретање поступка за остваривање права на подстицај.

(2) Захтјев се састоји од два дијела, и то:

1) дијела у којем се наводе општи подаци о привредном субјекту и

2) дијела у којем се наводи списак радника за које се тражи подстицај.

(3) Садржај Захтјева прописан је на обрасцу који се налази у Прилогу 1. овог правилника и чини његов саставни дио.

Члан 6.

(1) Захтјев се подноси у електронској и писаној форми уписом потребних података у образац Захтјева.

(2) Подаци у Захтјеву уписују се искључиво у електронском облику.

(3) Привредни субјект обавезан је да у обрасцу Захтјева упише све податке који су потребни за вођење поступка остваривања права на подстицај.

(4) Захтјев садржи изјаву овлашћеног лица за заступање којом под пуном материјалном и кривичном одговорношћу изјављује да су сви подаци наведени у захтјеву тачни и вјеродостојни као и да је повећање плате радника исказано у уговору о раду који је закључен са радником.

(5) Захтјев у електронској форми подноси се путем апликације на интернет страници Министарства.

(6) Када апликација аутоматски потврди да је Захтјев исправно попуњен и успјешно електронски достављен, привредни субјект штампа, потписује и овјерава дио Захтјева који се односи на опште податке из члана 5. став 2. тачка 1) овог правилника, те врши његову доставу Министарству, у писаној форми, путем поште или лично.

(7) Захтјев у писаном облику из става 5. овог члана садржи бар-код који се апликативно додјељује након успјешне електронске доставе.

(8) Бар-код из става 6. овог члана једнозначно одређује Захтјев и омогућава провјеру истовјетности електронске и писане форме захтјева.

(9) Захтјев се сматра поднесеним када се Министарству достави одштампани дио Захтјева из става 5. овог члана.

(10) Сматра се да захтјев није поднесен и не води се поступак додјеле подстицаја у сљедећим случајевима:

1) ако је захтјев поднесен само у електронској форми, а не и у писаном облику,

2) ако послије рока за достављање захтјева, привредни субјект достави захтјев или други поднесак који нема бар-код из става 6. овог члана.

Члан 7.

(1) Ако је Захтјев благовремен, допуштен и потпун, Министарство електронским путем врши његово достављање Пореској управи на поступање у складу са Законом.

(2) Ако су испуњени општи и посебни услови за остваривање права на подстицај, Пореска управа утврђује укупан износ подстицаја за привредни субјект.

(3) Плаћени доприноси на повећање бруто плате радника из Закона подразумијевају разлику између износа плаћених доприноса на бруто плату радника у обрачунском периоду и износа плаћених доприноса на почетни износ бруто плате радника.

(4) Укупан износ подстицаја је збирни износ обрачунатог подстицаја појединачно по раднику у обрачунском периоду.

(5) Мјесеци у којима је раднику исплаћена иста или нижа плата у односу на почетни износ плате изузимају се из обрачунског периода за утврђивање износа подстицаја.

(6) Правила према којима Пореска управа врши обрачун и утврђује укупан износ подстицаја прописана су у Прилогу 2. овог правилника и чине његов саставни дио.

(7) У случају промјене правила и образаца из става 6. овог члана, примјењивати ће се важећа правила и обрасци који су у примјени при обради захтјева.

Члан 8.

(1) Поступак остваривања права на подстицај окончава се у складу са Законом.

1. Подстицај се исплаћује на број жиро рачуна који је привредни субјект навео у захтјеву.

Члан 9.

Овај правилник ступа на снагу осмог дана од дана објављивања у „Службеном гласнику Републике Српске“.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Број: 18.04- /22 | |  | | | | | МИНИСТАР | |
|  | |  | | | | |  | |
| Датум: 00-.децембар 2022. године | | | |  | | Вјекослав Петричевић | | | |
|  | |  | |  | | |